
A Dél-dunántúli régió gépjármű-kereskedelmének vizsgálata csődmodellekkel

Dolgozatom a magyarországi gépjármű-kereskedelem helyzetével és annak elemzéséve foglalkozik. Kutatásom alapjául a Dél-dunántúli régió autókereskedéseinek 2007. és 2011. évek közötti beszámolóiból készült adatbázis szolgál. A 158 vállalkozást tartalmazó minta segítségével iparági és vállalati szinten is vizsgáltam a gépjármű-kereskedelmet.
Első célom, a gépjármű-kereskedelemben végbement negatív folyamatok pénzügyi-számviteli adatokon alapuló elemzése volt. Ennek során az egyszerű mutatószám elemzésen túllépve csődmodellek segítségével is vizsgáltam az ágazatot. Az így kapott eredmények azt mutatják, hogy a romló tendencia a mutatószámokban és a csődmodellek eredményében egyaránt tükröződik.
Másik célom, egy ágazat-specifikus csődmodell kialakítása volt, mellyel a jól működő és csőd közeli gépjármű-kereskedések mutatószámai közti különbséget igyekeztem megragadni. A modell kialakításához statisztikai elemző program segítségével diszkriminancia-analízit és logisztikus regressziót alkalmaztam. A program négy mutatószám alapján, közel 75 százalékos pontossággal sorolta megfelelő – csődös, illetve túlélő – csoportba a vállalkozásokat. A kapott modell tehát nem nevezhető hatékonynak, azonban egy teljes körű vállalatelemzés során hasznos lehet, illetve megfelelő alap a téma további kutatásához.



